Source: http://ugyeszseg.hu/a-birosag-nem-tartoztatta-le-a-csoportos-rablassal-gyanusitott-fiatalkoruakat-az-ugyeszseg-fellebbezett-a-dontes-ellen/
Timestamp: 2020-01-19 15:43:30+00:00

Document:
A bíróság nem tartóztatta le a csoportos rablással gyanúsított fiatalkorúakat – az ügyészség fellebbezett a döntés ellen | Ügyészség
A bíróság nem tartóztatta le a csoportos rablással gyanúsított fiatalkorúakat – az ügyészség fellebbezett a döntés ellen
2020. január 12., 17:37 by sajto17
A Fővárosi Főügyészség az öt fiatalkorú letartóztatását indítványozta, a bíróság szerint elegendő, ha a lakóhelyük szerinti fővárosi kerületet nem hagyhatják el; az ügyészség fellebbezést jelentette be a döntés ellen.
A megalapozott gyanú szerint az öt, 12-15 év közötti fiatal, 2020. január 9-én, a kora délutáni órákban, másfél órán belül, Budapesten, az Örs Vezér terén, négy kiskorút kísérelt meg kirabolni, egyet eredményesen.
A Fővárosi Főügyészség indítványozta, hogy a bíróság rendelje el a gyanúsítottak letartóztatását, amelyet javítóintézetben hajtasson végre, hogy a tankötelezettségüknek eleget tehessenek. Az ügyészség álláspontja szerint enyhébb kényszerintézkedéssel nem zárható ki a bizonyítás megnehezítésének és a bűnismétlésnek a veszélye.
A Budai Központi Kerületi Bíróság megállapította, hogy a gyanú megalapozott, a letartóztatás helyett azonban bűnügyi felügyeletet rendelt el és csak a bűnismétlés veszélyét állapította meg. A bíróság kötelezte a gyanúsítottakat, hogy lakóhelyük szerinti budapesti kerületet nem hagyhatják el, nem hiányozhatnak az iskolából, és nem tarthatnak egymással kapcsolatot. Emellett elrendelte, hogy távol kell tartaniuk magukat a sértettektől.
A végzés ellen az ügyészség mindegyik fiatal vonatkozásában fellebbezést jelentett be a letartóztatás érdekében.
Az ügyészség álláspontja szerint a bizonyítás megnehezítésének veszélye is megállapítható, valamint a kapcsolattartás tilalma – a letartóztatás esetét kivéve – Budapesten, a fiatalok rendelkezésére álló XXI. századi technikai lehetőségek mellett, rendkívül nehezen hajtható végre és ellenőrizhető. Ezen túl a forgalmas budapesti közterületen történő sorozatrablás megkísérlése azt mutatja, hogy a gyanúsítottak a társadalmi szabályokat semmibe veszik, és ha szabadon mozoghatnak a lakóhelyük kerületében, ismét újabb bűncselekményt követhetnek el.

References: bíróság 
 bíróság 
 bíróság 
 bíróság 
 Bíróság 
 bíróság